
	Относно раздел 1 „Проблем/проблеми за решаване“:
Описанието на проблемите не е достатъчно конкретизирано, като акцентът е поставен върху процеса по изменение на нормативната уредба, вместо върху текущото положение, което налага промяната. 
Предлагаме разделът да бъде допълнен с данни за досегашния обем на административните процедури, както и с информация за броя на икономическите оператори, които се очаква да се възползват от новите видове разрешения (разрешение за износ на голям проект, национално генерално разрешение за трансфер и др.). Това ще позволи да се оцени по-точно реалният обхват на въздействието.
Относно раздел 2 „Цели“:
Целите са формулирани предимно като описания на действия, без да отразяват в достатъчна степен очакваните резултати. С оглед постигането на по-голяма яснота и логическа последователност на анализа, предлагаме те да бъдат структурирани и дефинирани като Цел 1, Цел 2 и т.н., което ще улесни съпоставката на вариантите на действие в таблицата на Раздел 5.
Препоръчваме целите да бъдат формулирани по измерим начин, като се обвържат с конкретни ефекти за бизнеса и администрацията, включително съкращаване на сроковете за административно обслужване и намаляване на разходите.
Относно раздел 4 „Варианти на действие. Анализ на въздействията“:
Анализът на разгледаните варианти е изграден основно върху качествени оценки, като липсват количествени параметри относно очакваните икономически ефекти. Предлагаме във Вариант 1 „Без действие“ да се отчетат потенциалните пропуснати ползи за бизнеса, произтичащи от невъзможността за прилагане на новите режими по Регламент (ЕС) 2021/821, а при представянето на Вариант 2 да се извърши оценка на очакваните положителни ефекти (ползи) и отрицателни въздействия (разходи) по основни групи заинтересовани страни, с оглед по-ясно проследяване на ефекта от предложените промени.
По отношение на твърденията за намаляване на административната тежест, следва да бъдат подкрепени с конкретни изчисления, като същевременно бъде отчетено и въвеждането на нови процедури и изисквания. 
Относно Раздел 5 „Сравняване на вариантите“:
С оглед препоръката за по- ясно дефиниране на целите (Цел 1, Цел 2 и т.н.) в Раздел 2, предлагаме таблицата за сравнение да бъде обвързана с конкретни и измерими цели, което ще позволи по-обективна оценка на вариантите на действие.
Относно Раздел 6.1 „Промяна в административната тежест”:
Препоръчваме промяната в административната тежест за предпочитания вариант да бъде количествено оценена чрез прилагане на Модела на стандартните разходи и Калкулатора на Портала за обществени консултации. Посочените инструменти са подходящи за изчисляване на административната тежест и биха осигурили съпоставимост и по-голяма обоснованост на направените изводи. 
Относно Раздел 6.2 „Регулаторни режими и услуги“:
Необходимо е в раздела да се изясни дали и в каква степен предложените изменения водят до промяна в изискваните документи, сроковете за произнасяне и критериите за оценка на заявленията, както и дали се въвеждат допълнителни задължения за последващ контрол или отчетност от страна на икономическите оператори. Липсата на такава информация затруднява преценката за съответствие със Закона за ограничаване на административното регулиране и административния контрол върху стопанската дейност.
Относно раздел 8 „Съответствието с правото на Европейския съюз“
Констатацията за липса на връзка с правото на Европейския съюз е в противоречие с останалите раздели на оценката. Необходимо е да се отрази, че целта на предложените промени е осигуряване на ефективното приложение на национално ниво на Регламент (ЕС) 2021/821.
Относно проекта на ПМС и отразяването му в оценката на въздействието:
Оценката не отчита в достатъчна степен разширяването на административните изисквания, предвидени в проекта на акт. Въвеждането на задължения като предоставяне на специфична техническа информация за химичен състав, документ, удостоверяваш придобиването на продуктите (§ 3), както и разширяването на обхвата на проверяваните лица различни от чуждестранния вносител и/или крайния потребител (§ 10), може да доведе до допълнителна административна и финансова тежест за бизнеса, която не е отразена в оценката.
Препоръчваме тези промени да бъдат анализирани, включително по отношение на необходимото време за събиране на информация и потенциалните затруднения при прилагане на новите изисквания. Необходимо е също да се изясни дали тези мерки произтичат пряко от правото на ЕС или са обект на регламентиране на национално ниво, с оглед преценка за тяхната съразмерност.



	*   Съгласно чл. 17 от Наредбата за обхвата и методологията за извършване на оценка на въздействието, изводите и относимата информация от извършената частична предварителна оценка на въздействието се включват във финансовата обосновка по чл. 35, ал. 1, т. 4 от Устройствения правилник на Министерския съвет и на неговата администрация.
**   При съгласуването по чл. 32 от Устройствения правилник на Министерския съвет и на неговата администрация кръгът от въпроси, проблеми и решения, разгледани в оценката на въздействието се съпоставя с кръга от въпроси, засегнати в проекта на нормативен акт.
***   На основание чл. 30б, ал. 4 от Устройствения правилник на Министерския съвет и на неговата администрация е необходимо окончателната оценка на въздействието да бъде съобразена с препоръките от становището
****   На основание чл. 85, ал. 1 от Устройствения правилник на Министерския съвет и на неговата администрация е необходимо това становище да бъде публикувано заедно с преработената оценка на въздействието и проекта на акт при обществените консултации, провеждани в изпълнение на Закона за нормативните актове.

